red. prof. dr. Bojan Dolšak

Univerza v Mariboru

Fakulteta za strojništvo

Nacionalna agencija RS

za kakovost v visokem šolstvu

Slovenska cesta 9

1000 Ljubljana

Maribor, 22. 2. 2019

Zadeva: **Dokončnost poročila o prvi akreditaciji visokošolskega zavoda**

Svet Nacionalne agencije Republike Slovenije za kakovost v visokem šolstvu je dne 20. 9. 2018 imenoval skupino strokovnjakov za presojo vloge za prvo akreditacijo visokošolskega zavoda s predlaganim imenom **Fakulteta za transportne sisteme in ekonomiko proizvodnje**, ki jo je predložil vlagatelj **Prometni center Blisk d.o.o.**, Gorazdova Ulica 20, Ljubljana, v sestavi:

* prof. dr. Bojan Dolšak, Univerza v Mariboru, Fakulteta za strojništvo, predsednik,
* prof. dr. sc. Nikša Alfirević, Ekonomski fakultet Sveučilišta u Splitu, Hrvaška, član,
* Matej Drobnič, študent.

Skupina strokovnjakov je v skladu z Merili za akreditacijo in zunanjo evalvacijo visokošolskih zavodov in študijskih programov pripravila skupno evalvacijsko poročilo, ki je bilo naročniku poslano 29. 11. 2018.

Vlagatelj je dne 4. 2. 2019 na NAKVIS posredoval dva dokumenta, in sicer:

1. Odgovor na poročilo skupine strokovnjakov o prvi akreditaciji visokošolskega zavoda Fakulteta za transportne sisteme in ekonomiko proizvodnje,
2. Spremembo zahtevka za prvo akreditacijo Fakultete za transportne sisteme in ekonomiko proizvodnje, ki mu je dodan tudi seznam mentorjev,

dne 5. 2. 2019 pa še tretji dokument:

1. Dodatni seznam mentorjev in pismo o nameri.

Vsi trije dokumenti so bili dne 15. 2. 2019 po elektronski pošti posredovani skupini strokovnjakov v nadaljnjo obravnavo.

V imenu vseh članov skupine strokovnjakov Vam sporočam, da smo odgovor na naše poročilo, spremembo zahtevka, seznama mentorjev in dodatno pismo o nameri prejeli in vse te naknadno predložene dokumente tudi preučili.

V nadaljevanju podajamo naše ugotovitve in komentarje vezane na vse tri predložene dokumente:

* Vlagatelj v odgovoru navaja, da v tej fazi postopka poslanstva, vizije in strategije ni mogoče jasneje opredeliti, hkrati pa se zavezuje, da bo to storil, ko bo dokončno znana izobraževalna oblika v kateri bo predviden zavod deloval, kar je sprejemljivo.
* Nadalje vlagatelj opozarja, da so pisma o nameri neformalna oblika izražanja pripravljenosti sodelovanja, s čimer pa ni v ničemer omajal naše predhodne ugotovitve, da so predložena pisma o nameri vsebinsko prazna, nikakor pa ne izkazujejo namere o sodelovanju podjetij s FTSEP, temveč obratno, samo nakazujejo namero sodelovanja FTSEP s potencialnimi partnerji. Takšno je tudi dodatno posredovano pismo o nameri, ki pa je spet podpisano le s strani podjetja, čeprav je besedilo neke vrste izjava FTSEP.
* Vlagatelj se določenih dualizmov v organizacijski strukturi predvidenega zavoda zaveda in v nekaterih vidi celo prednosti, preostale pa se zavezuje odpraviti, kar je sprejemljivo.
* Vlagatelj je sledil priporočilu skupine strokovnjakov in spremenil zahtevek za prvo akreditacijo fakultete v zahtevek za prvo akreditacijo visoke strokovne šole. Na ta način je odpravil drugo v poročilu izpostavljeno neskladnost, ki se nanaša na odsotnost ustreznega znanstveno-raziskovalnega delovanja ustanovitelja fakultete, saj takšno delovanje ustanovitelja v primeru ustanavljanja visoke strokovne šole ni zahtevano.
* Ugotavljamo, da vlagatelj kljub spremembi zahtevka ni v celoti sledil našemu priporočilu, v katerem smo zapisali, da bo ob preoblikovanju vloge za ustanovitev visoke strokovne šole potrebno jasneje predstaviti povezavo med strokovnim delom ustanovitelja in dejavnostjo predlaganega visokošolskega zavoda, kar ni bilo storjeno. Iz vseh predloženih dokumentov še vedno ni jasno razvidno, ali se dosedanja strokovna dejavnost ustanovitelja v dovoljšni meri prekriva z dejavnostjo predvidenega visokošolskega zavoda. Menimo, da dejavnosti avtošole brez ustrezne utemeljitve ni mogoče neposredno preslikati na dejavnost visokošolskega zavoda.
* Glede predvidene kadrovske strukture se vlagatelj z našimi ugotovitvami v veliki meri strinja. Vztraja tudi pri učiteljih s področij, ki niso tesno povezana s predvidenim področjem delovanja zavoda, ker želi, da študenti pridobijo občutek tudi za druge vede. Glede na spremembo zahtevka bi pričakovali, da bo vlagatelj za učitelje predlagal več strokovnjakov iz prakse.
* Vlagatelj se je odzval na našo ugotovitev, da iz predloženih dokumentov ni razvidno, ali je za izvajanje praktičnega usposabljanja na voljo primerno število mentorjev, tako, da je predložil dva spiska dodatnih mentorjev (skupaj 14). Vendar pa iz obeh spiskov ni razvidno, ali so ti mentorji tudi ustrezno usposobljeni in strokovno delujejo na področju, ki je predvideno za opravljanje strokovne prakse.
* Glede prve v poročilu navedene neskladnosti, ki se nanaša na neustrezno predstavitev zaposlitvenih možnosti diplomantov predvidenih študijskih programov, se vlagatelj tudi v odgovoru na poročilo naslanja le na lastne projekcije in pavšalne ocene, kar pa v skladu z merili ni dovolj, zato ta neskladnost ostaja!
* Ustanovitelj se zaveda pomena ustrezne zastopanosti študentov v organih zavoda in jo bo tudi zagotovil.
* Glede materialnih pogojev se vlagatelj v vseh točkah odgovora strinja s priporočili in se zavezuje, da jih bo tudi upošteval.
* Tudi glede zagotavljanja kakovosti vlagatelj obljublja ustrezne dopolnitve in posodobitve poslovnika.
* V zaključku vlagatelj še enkrat povzema, da se odkritih pomanjkljivosti zaveda, ter zagotavlja, da bo v razumnem času vpeljal ustrezne izboljšave.

Na podlagi zapisanega ugotavljamo, da spremembe poročila, ki je bilo dne 29. 11. 2018 posredovano agenciji, niso potrebne in tudi ne smiselne, zato razglašamo naše prvotno poročilo kot dokončno.

Seveda pa je potrebno poročilo obravnavati skupaj z dokumenti, ki jih je po prejemu poročila agenciji predložil vlagatelj, v povezavi s tem dokumentom, iz katerega je razvidno, da je vlagatelj s spremembo zahtevka za prvo akreditacijo visokošolskega zavoda upošteval naše priporočilo in na ta način odpravil eno od prvotno ugotovljenih neskladnosti.

S spoštovanjem!

Predsednik skupine strokovnjakov

red. prof. dr. Bojan Dolšak